Ole Vagner

Ole Vagner (født 20. december 1949 i Esbjerg) er en dansk iværksætter, direktør, rigmand og tidligere bankmand. I 1989 stiftede han ejendomskoncernen Keops, som han solgte til islandske Baugur Group i 2007 for et milliardbeløb, hvilket gjorde ham til en af Danmarks rigeste. Siden har han tabt voldsomme summer på forskellige investeringer, og i 2014 søgte han om rekonstruktion, da han havde tabt alle de penge, som han fik ved salget af Keops.

Karriere 
Vagner blev født i Esbjerg og blev elev i Kjøbenhavns Handelsbank i samme by i 1970. Han gik på Handelshøjskolen i København fra 1973-75. Han blev senere direktør i Himmerlandsbanken og ansat i Alm. Brand Bank.

Han grundlagde firmaet InvesterPartner i 1989 med en kapital på 500.000 kr. (ca. 823.000 i 2013-DKK). Virksomheden ændrede navn til Keops, og blev bl.a. kendt for sine risikable ejendomsinvesteringer og boligobligationer, som Vagner var med til at opfinde. I 1998 blev Keops børsnoteret og havde få år efter en milliardomsætning.

I 2003 købte han en ejendom på Strandvejen i Vedbæk for 31,5 mio. kr. Ejendommen er på 659 m2 og blandt en af de største på Strandvejen.

I 2005 købte islandske Baugur Group 30 procent af aktierne i Keops, og Vagner fik ca. 66,5 mio. kr. (ca. 78,34 mio. 2014-DKK) ud af handlen. To år senere blev hele Keops solgt til Stodir, der var en del af Baugur Group. Keops blev solgt til en markedsværdi på 4,4 mia. kr. (ca. 5 mia. i 2013-DKK). Vagner solgte også sine aktier og fik omkring 1,3 mia. kr. (ca. 1,48 mia. i 2013-DKK). Dette gjorde ham til en af Danmarks rigeste med en formue på omkring 2,6 mia. kr. og han indkøbt bl.a. dressurhest og en Aston Martin. Han blev ligeledes kunde i rigmandsbanken Capinordic, hvor han havde 10 % af aktierne, da banken gik konkurs. Ved overdragelsen af Keops trådte han ud af bestyrelsen, som han ellers havde været en del af siden grundlæggelsen i 1989.

Formuen forvaltede han i sit private holdingselskab Vagner Holding A/S, der investerede penge. I 2008 begyndte han en jordomsejling i sin Oyster 62 for at tage hånd om enorme tab på sine ejendomsinvesteringer. Dette år tabte han 840 mio. kr, og hans formue var skrumpet fra 1,5 mia. til omkring 800 mio. kr.

Da Nordicom kom i finansielle vanskeligheder i 2008 indskød Vagner et stort beløb i virksomheden og fik en ejerandel på omkring en tredjedel af aktierne. Han investeringer viste sig dog at give et negativt afkast på 400 millioner kroner. Vagner havde også investeret store summer i svenske ejendomme via selskabet Kefren Properties, men da lånene i ejendommene oversteg 88 procent blev virksomheden erklæret konkurs. Ejendommene blev solgt med enorme tab, da de 11 ejendomme kom på tvangsauktion, hvilket reducerede Vagners formue betydeligt. Ejendommene var finansieret med de boligopbligationer som han havde opfundet i Keops. Han mistede også mange penge på et K/S-projekt i Frankfurt, hvor han investerede i et SAS-hotel.

I regnskabåret 2013 havde Vagner et tab på 330 mio. kr. I oktober 2014 rapporterede Jyllands-Posten, at han havde søgt om rekonstruktion af sin privatøkonomi, så han gennem gældssanering og frasalg kunne undgå konkurs. Han havde tabt de 1,3 mia. DKK, som han fik ved salget af Keops, og han har bl.a. været nødsaget til at sælge sin Bentley, men kunne fortsat bo i villaen på Strandvejen. Han havde dog planer om at starte virksomhed efter saneringen, dog ikke i Danmark, men i Asien, hvor han stiftede Cambodia Holding Denmark i Cambodia i 2013. I juni 2015 skrev Ekstrabladet at han havde fået eftergivet 497,7 millioner i gæld fra banken. Derudover skal han betale 22 millioner samt 60 % af overskuddet fra en lotto-firma kaldet Lucky Star Dragon Lotto i Cambodia. Desuden har han lånt 20 millioner privat af en ven.

I december 2016 skrev Dagbladet Børsen at Vagner risikerede en personlig konkurs, da han ifølge Sø- og Handelsretten i strid med reglerne havde brugt sin ven Johan Schrøder til at få stemt rekonstruktionen igennem blandt sine kreditorer. Forud for afstemningen havde han fået Schrøder til at købe Nykredit, som havde været den største kreditor, ud for 53 mio. kr. Schøder har tidligere tjent et trecifret millionbeløb ved ejendomshandler, som Vagner har rådgivet ham i. De øvrige kreditorer var SKAT, Finansiel Stabilitet, Arbejdernes Landsbank samt en tysk bank. Årsagen til sagens pludselige drejning var at bagmandspolitiet havde fundet belastende mails, hvor Vagner og Schrøder sammen havde aftalt Schrøders køb af Vagners gæld Nykredit, for at give ham en fordelagtig situation ved afstemningen om rekonstruktion. I januar 2017 udtalte Vagner at "Skat får ikke en krone af mig, hvis jeg bliver erklæret konkurs, for der er ingen aktiver i boet". Ifølge Vagner var SKAT ude efter ham for enhver pris på trods af, at de ville få flere penge, såfremt han kom under rekonstruktion frem for konkurs. Om advokaterne, der står for forhandlingen med kreditorerne, udtalte han, at han følte sig "bondefanget af disse advokaters jagt efter egen vinding på min bekostning."
 Han kæmpede på dette tidspunkt om retten til den ejendom, som han vil som bolig efter kreditorerne har fået deres penge.

Privatliv 
Vagner er gift med Lotte Vagner, og sammen har de fire voksne børn. Han sejler, og har bl.a. forsøgt at sejle jorden rundt i sin sejlbåd. Han spiller bas i sit eget band kaldet A-band, der har eksisteret siden 1997, og spiller rock og 60'er-musik. I 2008 spillede de på Esbjerg Rock Festival.

I 2003 flyttede Vagner og familien til en stor villa på Strandvejen nord for København. I april 2015 blev den sat til salg for 52 mio. DKK. I januar 2017 var den sat ned til 44 mio. kr. Vagner bor nu i Cambodia. Vagner fik i 2010 bygget en kæmpe hesteejendom ved Fredensborg, foræret til sin kone og hendes store passion for dressurheste. Her bor Lotte selv og rider til dagligt sine mange heste, hun også har fået foræret af Vagner. Hesteejendommen Birkelunden er desuden til salg for 40 mio. kr. i 2015.

Referencer 

Erhvervsfolk fra Danmark
Personer fra Esbjerg
Personer fra Vedbæk
Personer i Kraks Blå Bog
Milliardærer fra Danmark